Službeni glasnik BiH, broj 102/09

Na osnovu člana IV.4.a) Ustava Bosne i Hercegovine, Parlamentarna skupština Bosne i Hercegovine na 39. sjednici Doma naroda, održanoj 15. decembra 2009. godine, i na 66. sjednici Predstavničkog doma, održanoj 16. decembra 2009. godine, usvojila je 

**ZAKON**  
  
  
**O IZMJENAMA I DOPUNAMA ZAKONA O SPORTU U BOSNI I HERCEGOVINI** 

**Član 1.**

U Zakonu o sportu u Bosni i Hercegovini ("Službeni glasnik BiH", br. 27/08) u članu 7. u tački a) iza riječi "mladih" briše se zarez i dodaju riječi: "i invalidnih lica". 

**Član 2.**

U članu 13. u stavu (2) riječi: "Olimpijski komitet BiH tri člana" zamjenjuju se riječima: "Olimpijski komitet BiH i Paraolimpijski komitet BiH tri člana (od toga Olimpijski komitet BiH dva, a Paraolimpijski komitet BiH jednog člana)". 

**Član 3.**

U članu 16. u tački d) iza riječi: "invalidnih lica", dodaju se riječi: "(amaterski i profesionalni),".   
  
Iza tačke d) dodaje se nova tačka e) koja glasi:   
  
"e) sportsko društvo invalidnih lica,".   
  
Dosadašnje tačke od e) do h) postaju tačke od f) do i).   
  
Na kraju dosadašnje tačke e) koja postaje tačka f) dodaju se riječi: "u određenom sportu,". 

**Član 4.**

Član 28. mijenja se i glasi: 

**"Član 28.**  
**(Sportski klub invalidnih lica)**

(1) Radi organiziranja sportsko - rekreativne aktivnosti i sportskih takmičenja invalidnih lica, osnivaju se sportski klubovi invalidnih lica.   
  
(2) Sportski klub invalidnih lica može obavljati sportsku aktivnost amaterski i profesionalno." 

**Član 5.**

Iza člana 28. dodaju se novi članovi 28a., 28b., 28c., 28d. i 28e. koji glase: 

**"Član 28a.**  
**(Amaterski sportski klub invalidnih lica)**

Amaterski sportski klub invalidnih lica je dobrovoljna nevladina neprofitna organizacija koja se organizira kao udruženje građana za obavljanje sportske djelatnosti u skladu sa Zakonom o udruženjima i fondacijama Bosne i Hercegovine, zakonima o udruženjima i fondacijama entiteta, ovim zakonom, zakonima o sportu Republike Srpske, kantona, Brčko Distrikta Bosne i Hercegovine i drugim propisima iz oblasti sporta. 

**Član 28b.**  
**(Profesionalni sportski klub invalidnih lica)**

(1) Profesionalni sportski klub invalidnih lica osniva se kao privredno društvo, odnosno preduzeće s ciljem obavljanja sportske djelatnosti.   
  
(2) Profesionalni sportski klub invalidnih lica osniva se i registrira kao poslovni subjekat kod nadležnog suda u skladu s Okvirnim zakonom o registraciji poslovnih subjekata u Bosni i Hercegovini i odgovarajućim entitetskim zakonima kojima se uređuje osnivanje poslovnih subjekata, ovim zakonom i zakonima o sportu Republike Srpske, kantona i Brčko Distrikta Bosne i Hercegovine, kao i statutima sportskih saveza. 

**Član 28c.**  
**(Sportsko društvo invalidnih lica)**

(1) Sportski klubovi invalidnih lica mogu se udruživati u sportska društva invalidnih lica radi uređivanja i ostvarivanja zajedničkih ciljeva i interesa, kao i zajedničkog nastupanja u oblasti sporta.   
  
(2) Sportski klubovi invalidnih lica udruženi u sportsko društvo invalidnih lica reguliraju međusobne odnose i prava osnivačkim aktom i drugim aktima sportskog društva invalidnih lica.   
  
(3) Sportsko društvo invalidnih lica je nosilac prava na zajednički naziv i zajedničke simbole, ako osnivačkim i drugim aktima nije drugačije određeno.   
  
(4) Na osnivanje, upis u registar, obavljanje sportskih aktivnosti i sportskih djelatnosti, rješavanje sporova, odgovornost, kao i na druga pitanja u vezi s radom sportskih društava invalidnih lica dosljedno se primjenjuju odredbe ovog zakona koje se odnose na sportska udruženja, ako ovim zakonom nije drugačije određeno. 

**Član 28d.**  
**(Sportski savez invalidnih lica)**

(1) Sportski savez invalidnih lica organizira se na nivou Bosne i Hercegovine i entiteta, kantona i Brčko Distrikta Bosne i Hercegovine a u zavisnosti od razvijenosti sporta za invalidna lica. Za jedan sport na nivou Bosne i Hercegovine može se osnovati samo jedan sportski savez invalidnih lica.   
  
(2) Sportski savez invalidnih lica Bosne i Hercegovine osniva se u skladu s ovim zakonom i Zakonom o udruženjima i fondacijama Bosne i Hercegovine, na osnovu odluka Republike Srpske, kantona i Brčko Distrikta Bosne i Hercegovine, sportskih saveza za invalidna lica o dobrovoljnom udruživanju, a u slučaju spora između sportskih saveza, odluku o tome donosi Vijeće ministara BiH.   
  
(3) Sjedište sportskih saveza pojedinog sporta za invalidna lica Bosne i Hercegovine određuje se na osnovu razvijenosti sporta, tradicije, masovnosti i kvaliteta određene sportske grane.   
  
(4) Ukoliko zbog nerazvijenosti sporta ne postoji organiziran sportski savez za invalidna lica na nivou jednog entiteta, kantona i Brčko Distrikta Bosne i Hercegovine, registriranje saveza na nivou Bosne i Hercegovine za taj sport izvršit će se uz saglasnost Ministarstva civilnih poslova BiH, a do ispunjenja uslova iz stava (2) ovog člana. 

**Član 28e.**  
**(Nadležnost sportskih saveza invalidnih lica**

Sportski savezi invalidnih lica Bosne i Hercegovine nadležni su za:   
  
a) organiziranje i provođenje sistema takmičenja,   
  
b) zastupanje i predstavljanje sporta za invalidna lica u međunarodnim sportskim organizacijama,   
  
c) pripremanje i nastupanje državnih reprezentacija na zvaničnim međunarodnim takmičenjima,   
  
d) utvrđivanje programa razvoja u skladu sa Strategijom,   
  
e) saradnju s nadležnim sportskim i drugim organima Bosne i Hercegovine." 

**Član 6.**

U članu 29. u stavu (1) riječi: "člana 28." zamjenjuju se riječima: "člana 28d.".   
  
U stavu (3) iza riječi "komitetu" stavlja se tačka, a ostatak teksta briše se. 

**Član 7.**

Ovaj Zakon stupa na snagu osmog dana od dana objavljivanja u "Službenom glasniku BiH". 

PS BiH, broj 462/09  
16. decembra 2009. godine  
Sarajevo  
Predsjedavajući  
Predstavničkog doma  
Parlamentarne skupštine BiH  
Dr. **Milorad Živković**, s. r.

Predsjedavajući  
Doma naroda  
Parlamentarne skupštine BiH  
**Sulejman Tihić**, s. r.